Joffreys bryllup ga piratrekord
Sammen med norske Kristofer Hivju er nå John Bradley - som spiller Samwell Tarly - bekreftet til Oslo når den store «Game of Thrones»-utstillingen kommer til byen 25. april. Flere på vei? HBO Nordic bekrefter dette til VG. I tillegg kan også to andre kjente skuespillere fra den populære serien være på vei, men dette er ikke helt bekreftet ennå. Søndag denne uken ble episode to av sesong fire sluppet i USA - og i tillegg til å ryste fansen - slo denne episoden alle nedlastningsrekorder, ifølge TorrentFreak som holder øye med piratvirksomheten på internett. Rekord-fildeling Episoden «The Lion and the Rose» ble lastet ned av over 1,5 millioner personer bare den første dagen, og nesten 200.000 personer delte den ulovlige filen samtidig - noe som aldri før har skjedd, skriver Entertainment Weekly. Første episode av denne fjerde sesongen fikk det høyeste seertallet for HBO siden selveste finalen av «The Sopranos» i 2007 (11,7 millioner seere), og andre episode ble den første dagen sett av over 8 millioner. Episodene slippes søndager i USA, og mandager på HBO Nordic - og seertallene øker på. Fornyet HBO meldte dagen etter premieren at serien er fornyet med både en femte og en sjette sesong. HBO Nordic-sjef Christina Sulebakk sier til VG at piratvirksomheten bare er en av måtene de merker den enorme interessen for sesong fire av serien. - Etterspørselen og hypen rundt den fjerde sesongen av «Game of Thrones» har vært stor - selvsagt takket være seriens mange dedikerte fans. Vi er utrolig godt fornøyd med mottakelsen, og vi har vært vitne til rekordhøye salgstall og antall streaminger rundt premieren, opplyser markedssjef Sulebakk - som sitter i København. Flere abonnenter HBO Nordic vil ikke opplyse om hvor mange nye kunder de har fått takket være «Game of Thrones», men kan fortelle at de har sett en betydelig økning i antall abonnenter. - Og vi merker massiv interesse rundt «Game of Thrones: The Exhibition» som kommer til Oslo mellom 26. og 30. april, sier Sulebakk. «Game of Thrones: The Exhibition» har vært en enorm suksess, og det er kun Oslo og Belfast i Europa som er med på listen over totalt åtte byer som får besøk av utstillingen. Sjekk VGs anmeldelse av de første to episodene av sesong 4 her!
Siste sesong av «Game of Thrones» er HBOs største suksess noensinne - og til uken kommer disse «Game of Thrones»-skuespillerne til Oslo.